|  |
| --- |
| Grant Thornton Limited  11th Floor, Capital Tower  All Seasons Place  87/1 Wireless Road  Lumpini, Pathumwan  Bangkok 10330, Thailand  T +66 2 205 8222  F +66 2 654 3339 |

**เสนอ ผู้ถือหุ้นและคณะกรรมการของบริษัท อิตาเลียนไทย ดีเวล๊อปเมนต์ จำกัด (มหาชน)**

*การไม่แสดงความเห็น (Disclaimer of Opinion)*

ข้าพเจ้าได้รับการว่าจ้างให้ตรวจสอบงบการเงินรวมและงบการเงินเฉพาะกิจการของบริษัท อิตาเลียนไทย ดีเวล๊อปเมนต์ จำกัด (มหาชน) (“บริษัท” ) และบริษัทย่อย (“กลุ่มบริษัท”) ซึ่งประกอบด้วย งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2566 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ งบแสดงการเปลี่ยนแปลงส่วนของเจ้าของรวมและงบแสดงการเปลี่ยนแปลงส่วนของเจ้าของเฉพาะกิจการ และงบกระแสเงินสดรวมและงบกระแสเงินสดเฉพาะกิจการสำหรับปีสิ้นสุดวันเดียวกัน และหมายเหตุประกอบงบการเงินรวมและงบการเงินเฉพาะกิจการซึ่งประกอบด้วยนโยบายการบัญชีที่สำคัญและหมายเหตุเรื่องอื่น ๆ

ข้าพเจ้าไม่สามารถแสดงความเห็นต่องบการเงินรวมของกลุ่มบริษัทและงบการเงินเฉพาะของกิจการสำหรับปีสิ้นสุดวันที่ 31 ธันวาคม 2566 เนื่องจากเรื่องที่กล่าวไว้ในวรรคเกณฑ์ในการไม่แสดงความเห็นมีนัยสำคัญ ข้าพเจ้าไม่สามารถหาหลักฐานการสอบบัญชีที่เหมาะสมอย่างเพียงพอเพื่อเป็นเกณฑ์ในการแสดงความเห็นต่องบการเงินรวมและงบการเงินเฉพาะของกิจการ

*เกณฑ์ในการไม่แสดงความเห็น*

1. ความไม่แน่นอนที่มีสาระสำคัญที่เกี่ยวข้องกับการดำเนินงานต่อเนื่อง

ตามที่กล่าวในหมายเหตุประกอบงบการเงินข้อ 1.2 ซึ่งระบุว่า สำหรับปีสิ้นสุดวันที่ 31 ธันวาคม 2566 กลุ่มบริษัทและบริษัทมีขาดทุนหลังภาษีจำนวน 421.54 ล้านบาทและ 194.87 ล้านบาท ตามลำดับ (2565 : 4,475.58 ล้านบาท และ 3,622.58 ล้านบาท ตามลำดับ) และ ณ วันที่ 31 ธันวาคม 2566 กลุ่มบริษัทและบริษัทมีขาดทุนสะสมจำนวน 6,426.67 ล้านบาท และ 5,390.06 ล้านบาท ตามลำดับ (2565 : 5,395.86 ล้านบาท และ 5,223.32 ล้านบาท ตามลำดับ) และกลุ่มบริษัทและบริษัทมีหนี้สินหมุนเวียนสูงกว่าสินทรัพย์หมุนเวียนจำนวน 26,711.54 ล้านบาท และจำนวน 29,977.68 ล้านบาท ตามลำดับ (2565 : 13,305.91 ล้านบาท และ 16,810.41 ล้านบาท ตามลำดับ) ซึ่งหนี้สินหมุนเวียน ส่วนใหญ่ประกอบด้วยเงินกู้ยืมระยะสั้นจากตั๋วสัญญาใช้เงิน ทรัสต์รีซีต / เลตเตอร์ออฟเครดิต เงินกู้ยืมระยะยาวจากสถาบันการเงินที่ถูกจัดประเภทเป็นเงินกู้ยืมระยะสั้น หุ้นกู้และหุ้นกู้ที่ถูกจัดประเภทเป็นหุ้นกู้ที่จะถึงกำหนดชำระภายในหนึ่งปี เนื่องจากการไม่สามารถปฏิบัติตามเงื่อนไขที่กำหนดไว้ในสัญญาเงินกู้และหุ้นกู้

ณ วันที่ 31 ธันวาคม 2566 บริษัทไม่สามารถปฏิบัติตามเงื่อนไขในสัญญาเงินกู้ในเรื่องการดำรงอัตราส่วนหนี้สินต่อส่วนของผู้ถือหุ้นซึ่งคำนวณจากงบการเงินรวมที่ถูกกำหนดไว้ในสัญญาเงินกู้กับสถาบันการเงินบางแห่ง โดยบริษัทมีเงินกู้ยืมที่ไม่ปฏิบัติตามเงื่อนไขดังกล่าวรวมเป็นจำนวน 2,865.92 ล้านบาท โดยสถาบันการเงินมีสิทธิเรียกชำระคืนเงินกู้ยืมระยะสั้นและระยะยาวจำนวน 1,339.24 ล้านบาทและ 1,526.68 ล้านบาท ตามลำดับและสถาบันการเงินมีสิทธิกำหนดให้หนี้ทั้งหมดต้องชำระในทันทีโดยไม่ต้องทวงถาม รวมทั้งมีสิทธิระงับวงเงินสินเชื่อที่ยังไม่ได้เบิกใช้ ทั้งนี้ บริษัทได้รับหนังสือจากสถาบันการเงินบางแห่งให้ความยินยอมและผ่อนผันเงื่อนไขดังกล่าวเมื่อวันที่ 29 กุมภาพันธ์ 2567 และวันที่ 18 มีนาคม 2567 ตามที่ได้กล่าวไว้ในหมายเหตุประกอบงบการเงินข้อ 49

ฝ่ายบริหารของกลุ่มบริษัทได้มีมาตรการในการจัดหาเงินและรักษาระดับของกระแสเงินสดสำหรับการจ่ายชำระหนี้สิน และเพื่อความเพียงพอของสภาพคล่องเพื่อใช้ในการดำเนินงานต่อเนื่องของกลุ่มบริษัท   
โดยเมื่อวันที่ 17 มกราคม 2567 และวันที่ 30 มกราคม 2567 บริษัทได้จัดให้มีการประชุมผู้ถือหุ้นกู้ทั้งหมด 5 รุ่น ได้แก่ ITD242A ITD24DA ITD254A ITD266A ITD24DB ซึ่งมียอดเงินต้นค้างชำระรวมเป็นจำนวนเงิน 14,455 ล้านบาท โดยที่ประชุมมีมติให้บริษัทเลื่อนชำระหุ้นกู้ไปอีก 2 ปี นับจากวัน  
ครบกำหนดไถ่ถอนหุ้นกู้เดิม โดยบริษัทจะจ่ายชำระคืนหุ้นกู้เพียงครั้งเดียวเมื่อครบกำหนดไถ่ถอน รวมถึงการเปลี่ยนแปลงเงื่อนไขอื่นๆ ตามที่ได้กล่าวไว้ในหมายเหตุประกอบงบการเงินรวมข้อ 49

ถึงแม้ว่ากลุ่มบริษัทและบริษัทอยู่ในระหว่างการดำเนินการตามแผนการดำเนินงานธุรกิจและกลยุทธ์  
ทางการเงินเพื่อให้เชื่อมั่นได้ว่ากลุ่มบริษัทและบริษัทจะมีสภาพคล่องอย่างเพียงพอและมีความสามารถในการชำระหนี้เมื่อครบกำหนดและดำเนินธุรกิจได้อย่างต่อเนื่อง แต่ปัจจัยในด้านสภาพคล่องของ กลุ่มบริษัทและบริษัทขึ้นอยู่กับการเรียกใช้สิทธิในการเรียกให้ชำระคืนเงินกู้ยืมของสถาบันการเงินและหุ้นกู้ ความสำเร็จในการดำเนินการตามแผนดังกล่าว การจัดหาแหล่งเงินทุนอื่นเพิ่มเติมเพื่อใช้ในการดำเนินงาน การปรับปรุงแผนธุรกิจและการดำเนินงานในอนาคต และความสามารถในการจ่ายชำระเงินกู้ยืมและหุ้นกู้ได้ตามวันครบกำหนดใหม่ รวมถึงการสนับสนุนของวงเงินสินเชื่ออย่างต่อเนื่อง และการ เจรจาเรียกเก็บเงินค่าก่อสร้างจากหน่วยงานที่เกี่ยวข้องสำหรับการลงทุนในหลายโครงการ ซึ่งปัจจัยเหล่านี้แสดงถึงความไม่แน่นอนที่มีสาระสำคัญหลายประการซึ่งอาจมีความสัมพันธ์กันและมีความเป็นไปได้ที่จะมีผลกระทบต่องบการเงินเพิ่มขึ้น สถานการณ์ดังกล่าวแสดงให้เห็นว่ามีความไม่แน่นอนที่เป็นสาระสำคัญ ซึ่งอาจเป็นเหตุให้เกิดข้อสงสัยอย่างมีนัยสำคัญเกี่ยวกับความสามารถในการดำเนินงานอย่างต่อเนื่อง (going concern) ของกลุ่มกิจการ

1. รายการบัญชีที่ข้าพเจ้าไม่สามารถหาหลักฐานการสอบบัญชีที่เหมาะสมอย่างเพียงพอเนื่องจากข้อจำกัดของสถานการณ์
   1. ตามรายละเอียดที่กล่าวไว้ในหมายเหตุประกอบงบการเงินข้อ 24 งบแสดงฐานะการเงินรวมและเฉพาะของบริษัท ณ วันที่ 31 ธันวาคม 2566 ได้รวมต้นทุนระหว่างพัฒนาสำหรับสิทธิในสัมปทาน - โครงการทวาย จำนวนรวม 7,849.23 ล้านบาท และ 5,205.96 ล้านบาท ตามลำดับ และเงินลงทุนในบริษัทย่อย และเงินให้กู้ยืมระยะยาวแก่กลุ่มบริษัทย่อย เพื่อลงทุนพัฒนาโครงการดังกล่าวจำนวนรวม 2,476.27 ล้านบาท และ 104.33 ล้านบาท ตามลำดับ กลุ่มบริษัทได้ดำเนินการพัฒนาพื้นที่ไปแล้วตั้งแต่ปี 2553 และในปี 2556 โครงการดังกล่าวได้รับการสนับสนุนจากรัฐบาลไทยและรัฐบาลของสาธารณรัฐแห่งสหภาพเมียนมา ซึ่งได้มีการจัดตั้งนิติบุคคลเฉพาะกิจ (Dawei SEZ Development Company Limited “SPV”) เพื่อร่วมกันผลักดันและกำหนดนโยบายการพัฒนาโครงการ และได้มีการพิจารณาให้สิทธิกับบริษัทให้ได้รับการชดเชยเงินคืนในส่วนของเงินลงทุนพัฒนาโครงการทวายที่กลุ่มบริษัทได้ลงทุนไปก่อนหน้าภายใต้สัญญา Tripartite Memorandum เมื่อวันที่ 30 ธันวาคม 2563 กลุ่มบริษัทผู้รับสัมปทานได้รับหนังสือจากคณะกรรมการบริหารเขตเศรษฐกิจพิเศษทวาย แจ้งยกเลิกสิทธิสัมปทานทุกโครงการในเขตเศรษฐกิจพิเศษทวายระยะเริ่มแรก โดยให้เหตุผลว่ากลุ่มบริษัทผู้รับสัมปทานผิดเงื่อนไขในสัญญาสัมปทานเกี่ยวกับการจ่ายชำระค่าสิทธิสัมปทานรายปี และผิดเงื่อนไขในสัญญาสัมปทานโครงการนิคมอุตสาหกรรมและถนนสองเลนเชื่อมต่อพื้นที่เขตเศรษฐกิจพิเศษทวายและชายแดนไทย-เมียนมา (Initial Industrial Estate and Two-lane Road) ที่กำหนดเพิ่มเติม โดยคณะกรรมการบริหารเขตเศรษฐกิจพิเศษทวาย หนังสือดังกล่าวได้มีการแจ้งให้กลุ่มบริษัทผู้รับสัมปทานนี้ดำเนินการให้บริษัท อิตาเลียนไทย ดีเวล๊อปเมนต์ จำกัด (มหาชน) ลงนามหนังสือขอยกเลิกสิทธิในการได้รับชดเชยเงินลงทุนที่กลุ่มบริษัทได้ลงทุนไปก่อนหน้าภายใต้สัญญา Tripartite Memorandum อนึ่ง เพื่อเป็นการรักษาสิทธิเรียกร้องในสัญญาที่ได้ทำไว้ดังกล่าวข้างต้น เมื่อวันที่ 19 มกราคม 2564 กลุ่มบริษัทผู้รับสัมปทานได้ส่งหนังสือโต้แย้งเกี่ยวกับเหตุแห่งการยกเลิกสิทธิสัมปทาน เพื่อชี้แจงกลับไปยังคณะกรรมการบริหารเขตเศรษฐกิจพิเศษทวาย เนื่องจากเห็นว่าการกำหนดเงื่อนไขเพิ่มเติมนั้น ทางกลุ่มบริษัทผู้รับสัมปทานไม่ได้เห็นชอบด้วย เพราะเป็นการกำหนดขึ้นเพียงฝ่ายเดียวของคู่สัญญา ทั้งนี้ กลุ่มบริษัทผู้รับสัมปทานได้เสนอไปยังคณะกรรมการบริหารเขตเศรษฐกิจพิเศษทวายเพื่อขอเจรจาหารือร่วมกันในประเด็นดังกล่าว ซึ่งปัจจุบันอยู่ระหว่างการรอหน่วยงานดังกล่าวพิจารณาหารือร่วมกัน

ตามที่ได้กล่าวไว้ข้างต้น แม้ว่าสิทธิในการได้รับเงินชดเชยเงินลงทุนในการพัฒนาโครงการนิคมอุตสาหกรรมและโครงสร้างพื้นฐานในพื้นที่เขตเศรษฐกิจพิเศษทวายที่กลุ่มบริษัทได้ลงทุนไปก่อนหน้า ยังคงเป็นไปตามสัญญา Tripartite Memorandum อย่างไรก็ตาม จำนวนเงินที่กลุ่มบริษัทจะได้รับชดเชยนั้น ขึ้นอยู่กับผลสรุปของรายงาน Due Diligence ซึ่งบริษัทยังไม่มีสิทธิในการเข้าถึงรายงานดังกล่าวได้ และขึ้นอยู่กับความคืบหน้าของการพัฒนาโครงการเขตเศรษฐกิจพิเศษทวายระยะสมบูรณ์ (Full Phase) ซึ่งอาศัยการสนับสนุนจากรัฐบาลไทยและรัฐบาลของสาธารณรัฐแห่งสหภาพเมียนมาในการผลักดันโครงการสัมปทานต่าง ๆ ให้เกิดขึ้นในอนาคต รวมถึงการเข้ามาลงทุนของ ผู้ร่วมทุนรายใหม่ที่สนใจลงทุนในแต่ละโครงการสัมปทาน

ทั้งนี้ ณ วันที่ 31 ธันวาคม 2566 ผู้บริหารของกลุ่มบริษัทไม่สามารถประเมินผลกระทบที่อาจเกิดขึ้น (ถ้ามี) ต่อมูลค่าที่คาดว่าจะได้รับคืนของต้นทุนระหว่างพัฒนาสำหรับสิทธิในสัมปทาน - โครงการทวาย ว่าจำนวนเงินที่จะได้รับชดเชยคืนนั้นจะมีมูลค่าสูงกว่าหรือต่ำกว่าต้นทุนพัฒนาโครงการที่กลุ่มบริษัทได้บันทึกไว้ในงบการเงินหรือไม่ นอกจากนี้ ผลกระทบจากการแจ้งยกเลิกสิทธิสัมปทานทุกโครงการในเขตเศรษฐกิจพิเศษทวายระยะเริ่มแรก (“DSEZ Initial Phase”) ยังอยู่ระหว่างการเจรจากับคณะกรรมการบริหารเขตเศรษฐกิจพิเศษทวาย (“DSEZ MC”) ซึ่งยังไม่สามารถสรุปได้ในปัจจุบัน อีกทั้งสถานการณ์การเมืองและเศรษฐกิจภายในของสาธารณรัฐแห่งสหภาพเมียนมา ยังคงมีความไม่แน่นอนที่อาจส่งผลกระทบต่อการพัฒนาโครงการดังกล่าวของกลุ่มบริษัทในอนาคต ข้าพเจ้าจึงไม่สามารถประเมินผลกระทบที่อาจเกิดขึ้น (ถ้ามี) ต่อมูลค่าคงเหลือของต้นทุนระหว่างพัฒนาสำหรับสิทธิในสัมปทาน - โครงการทวาย ในงบการเงินรวมและเฉพาะของบริษัท และต่อมูลค่าเงินลงทุนในบริษัทย่อย และเงินให้กู้ยืมระยะยาวแก่กลุ่มบริษัทย่อยในงบการเงินเฉพาะของบริษัท และไม่สามารถพิจารณาผลกระทบที่อาจมีต่องบการเงินรวมและเฉพาะของบริษัท เนื่องจากความไม่แน่นอนและข้อจำกัดของสถานการณ์ตามที่กล่าวไว้

* 1. ตามที่กล่าวไว้ในหมายเหตุประกอบงบการเงินข้อ 9 และข้อ 11 งบแสดงฐานะการเงินรวมและเฉพาะของบริษัท ณ วันที่ 31 ธันวาคม 2566 ได้รวมลูกหนี้การค้าและสินทรัพย์ที่เกิดจากสัญญา สำหรับโครงการก่อสร้างแห่งหนี่งจำนวน 2,576 ล้านบาท ซึ่งบริษัทได้ดำเนินการส่งมอบงานบางส่วนตามสัญญาแล้วในเดือนตุลาคม 2565 ขณะนี้ผู้ว่าจ้างยังรอรับหนังสือแจ้งให้เริ่มงาน (Notice to proceed) จากภาครัฐ จึงขอขยายเวลาการชำระค่าก่อสร้างค้างชำระแก่บริษัท และยินยอมชำระดอกเบี้ยค้างจ่ายค่างานก่อสร้างจนถึงปัจจุบัน เมื่อผู้ว่าจ้างสามารถบรรลุข้อตกลงกับผู้ว่าจ้างภาครัฐได้ ผู้ว่าจ้างจึงจะสามารถชำระเงินให้แก่บริษัทได้ ทั้งนี้ ผู้บริหารของบริษัทยังไม่สามารถประเมินผลกระทบจากเรื่องดังกล่าว ซึ่งขึ้นอยู่กับเหตุการณ์ที่ยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อยอดคงเหลือของลูกหนี้การค้าและสินทรัพย์ที่เกิดจากสัญญาดังกล่าว ในงบการเงินรวมและเฉพาะของบริษัทได้ เนื่องจากความไม่แน่นอนและข้อจำกัดของสถานการณ์ตามที่กล่าวไว้
  2. ณ วันที่ 31 ธันวาคม 2566 เงินลงทุนในบริษัท First Dhaka Elevated Expressway Co., Ltd. (FDEE) ซึ่งเป็นบริษัทที่ควบคุมร่วมกันตั้งอยู่ในประเทศบังคลาเทศ มีราคาทุนจำนวน 3,068.34 ล้านบาท โครงการFDEE เป็นโครงการทางด่วนยกระดับ Dhaka Elevated Expressway เงินลงทุนดังกล่าวเป็นจำนวนเงินที่มีสาระสำคัญในงบการเงินเฉพาะกิจการที่มีการทดสอบการด้อยค่าของเงินลงทุน และข้าพเจ้าได้รับประมาณการกระแสเงินสดในอนาคตจากผู้บริหารเพื่อนำมาประเมินมูลค่าที่คาดว่าจะได้รับคืน แต่เนื่องจากบริษัท FDEE อยู่ในระหว่างการเจรจาปรับเงินค่าผ่านทางกับทางหน่วยงานที่เกี่ยวข้องในประเทศบังคลาเทศ และอยู่ในระหว่างรอรายงานการศึกษาความหนาแน่นของจำนวนรถยนต์ที่จะใช้ทางพิเศษในประเทศบังคลาเทศฉบับล่าสุด ซึ่งอาจมีผลทำให้ตัวเลขที่เคยประมาณการไว้อาจมีการเปลี่ยนแปลงอย่างมีสาระสำคัญ ทั้งนี้ ผู้บริหารของบริษัทยังไม่สามารถประเมินผลกระทบจากเรื่องดังกล่าว ซึ่งขึ้นอยู่กับเหตุการณ์ที่ยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อมูลค่าที่คาดว่าจะได้รับคืนของเงินลงทุนในบริษัทที่ควบคุมร่วมกันในงบการเงินรวมและงบการเงินเฉพาะกิจการได้เนื่องจากความไม่แน่นอนและข้อจำกัดของสถานการณ์ตามที่กล่าวไว้
  3. ตามที่กล่าวไว้ในหมายเหตุประกอบงบการเงินข้อ 11.1 งบการเงินรวม ณ วันที่ 31 ธันวาคม 2566 ได้รวมรายได้ส่วนของบริษัทที่ได้รับรู้ในงบการเงินแล้วแต่ยังไม่เรียกชำระจำนวน 62.27 ล้านบาท ซึ่งเป็นสิทธิเรียกเก็บเงินจากการเปลี่ยนแปลงเนื้องานของโครงการก่อสร้างกับรัฐวิสาหกิจแห่งหนึ่งของกิจการร่วมค้าในต่างประเทศ ซึ่งเป็นการร่วมลงทุนระหว่างบริษัทและบริษัทย่อยในต่างประเทศแห่งหนึ่ง กิจการร่วมค้าได้ดำเนินการก่อสร้างแล้วเสร็จ โดยได้รับหนังสือรับมอบงาน (Taking Over Certificate) จากผู้ว่าจ้างในปี 2562 และได้รับหนังสือรับรองงาน (Performance Certificate) ในปี 2563 ต่อมาในเดือน มิถุนายน 2564 ผู้ว่าจ้างได้ชำระเงินค่าผลงานบางส่วนให้กับกิจการร่วมค้า ทั้งนี้ กิจการร่วมค้าอยู่ระหว่างการเจรจาเรียกร้องสิทธิเพื่อเรียกเก็บเงินค่าผลงานก่อสร้างส่วนที่เหลือจาก ผู้ว่าจ้าง โดยผ่านกระบวนการไกล่เกลี่ยข้อพิพาทโดยอนุญาโตตุลาการ ทั้งนี้ ผู้บริหารของบริษัทยังไม่สามารถประเมินผลกระทบจากมูลค่าที่คาดว่าจะได้รับจากรายได้ที่ยังไม่เรียกชำระซึ่งขึ้นอยู่กับ ผลการพิจารณาไกล่เกลี่ยข้อพิพาทโดยอนุญาโตตุลาการ และเหตุการณ์ดังกล่าวยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อมูลค่าที่คาดว่าจะได้รับจากรายได้ที่ยังไม่เรียกชำระในงบการเงินรวมได้เนื่องจากความไม่แน่นอนและข้อจำกัดของสถานการณ์ตามที่กล่าวไว้
  4. ตามที่ได้เปิดเผยไว้ในหมายเหตุประกอบงบการเงินข้อ 46 บริษัทถูกฟ้องร้องจากบริษัทอื่นหลายรายในคดีต่างๆ จากการผิดสัญญา การเรียกร้องค่าเสียหายและอื่นๆ โดยมีทุนทรัพย์สำหรับงบการเงินรวมและงบการเงินเฉพาะกิจการ รวมจำนวน 4,944.97 ล้านบาท และ 4,470.76 ล้านบาท ตามลำดับ ซึ่งปัจจุบันคดีความอยู่ในระหว่างการพิจารณาของศาลและผลของคดียังไม่สิ้นสุด ทั้งนี้ผู้บริหารของบริษัทพิจารณาไม่ตั้งสำรองหนี้สินที่อาจเกิดขึ้นเนื่องจากเหตุการณ์ดังกล่าวยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อประมาณการหนี้สินที่อาจเกิดขึ้นในงบการเงินรวมและงบการเงินเฉพาะกิจการได้เนื่องจากความไม่แน่นอนและข้อจำกัดของสถานการณ์ตามที่กล่าวไว้

1. *งบการเงินของกิจการร่วมค้าที่ยังไม่ได้ตรวจสอบ*

ตามที่กล่าวไว้ในหมายเหตุประกอบงบการเงินข้อ 16.3 งบแสดงฐานะการเงินรวม ณ วันที่ 31 ธันวาคม 2566 ได้รวมเงินลงทุนในกิจการร่วมค้าแห่งหนึ่งตามวิธีส่วนได้เสียจำนวน 83.09 ล้านบาท ซึ่งคำนวณจากข้อมูลทางการเงินของกิจการร่วมค้า ณ วันที่ 30 กันยายน 2562 ที่ผ่านการสอบทานจากผู้สอบบัญชีของกิจการร่วมค้าแล้ว ทั้งนี้ ฝ่ายบริหารของกิจการร่วมค้าไม่สามารถจัดทำข้อมูลทางการเงินให้เป็นปัจจุบันได้ ส่งผลให้ข้าพเจ้าไม่สามารถระบุได้ว่ามีรายการปรับปรุงใดที่จำเป็นตามส่วนแบ่งของบริษัทในสินทรัพย์ของกิจการร่วมค้า ซึ่งถูกควบคุมร่วมกัน ส่วนแบ่งในหนี้สินของกิจการร่วมค้าซึ่งรับผิดชอบร่วมกัน ส่วนแบ่งกำไรและค่าใช้จ่ายสำหรับปีของกิจการร่วมค้า และองค์ประกอบในการจัดทำงบแสดงการเปลี่ยนแปลงส่วนของผู้ถือหุ้นและงบกระแสเงินสด อย่างไรก็ตาม กิจการร่วมค้าได้ข้อสรุปในเรื่องเงินชดเชย (Settlement Agreement) จากผู้ว่าจ้างที่จะต้องจ่ายชำระเป็นจำนวนเงิน 75 ล้านเหรียญดอลลาร์สหรัฐฯ ซึ่งบริษัทได้รับส่วนแบ่งกำไรจากกิจการร่วมค้าดังกล่าวจำนวน 9 ล้านเหรียญดอลลาร์สหรัฐฯ

1. *รายงานการสอบบัญชีแสดงความเห็นแบบมีเงื่อนไขของผู้สอบบัญชีบริษัทย่อย*

ข้าพเจ้าได้รับรายงานการตรวจสอบต่อการตรวจสอบงบการเงินของ ITD Bangladesh Company Limited   
ซึ่งเป็นบริษัทย่อยที่มีสาระสำคัญที่จดทะเบียนและดำเนินธุรกิจในประเทศบังคลาเทศ ซึ่งรวมอยู่ใน  
งบการเงินรวมของกลุ่มกิจการสำหรับปีสิ้นสุดวันที่ 31 ธันวาคม 2566 โดยงบการเงินของบริษัทย่อยดังกล่าวแสดงยอดสินทรัพย์ ณ วันที่ 31 ธันวาคม 2566 จำนวน 2,608.50 ล้านบาท รายได้รวมและกำไรสุทธิสำหรับปีสิ้นสุดวันที่ 31 ธันวาคม 2566 จำนวน 2,335.51 ล้านบาทและ 185.56 ล้านบาท ตามลำดับ ผู้สอบบัญชีของบริษัทย่อยดังกล่าว ได้ออกรายงานการสอบบัญชีแบบมีเงื่อนไขต่องบการเงินสำหรับปีสิ้นสุดวันที่ 31 ธันวาคม 2566 ตามรายงานลงวันที 22 กุมภาพันธ์ 2567 ในเรื่องที่บริษัทย่อยดังกล่าวต้องปฏิบัติตามกฎหมายบางประการของประเทศบังคลาเทศ

*ข้อมูลและเหตุการณ์ที่เน้น (Emphasis of Matters)*

ข้าพเจ้าขอให้สังเกตหมายเหตุประกอบงบการเงินตามรายละเอียดดังต่อไปนี้

* 1. ตามที่กล่าวไว้ในหมายเหตุประกอบงบการเงินข้อ 16.2 ข้อ 25 และข้อ 26 กลุ่มบริษัทมีเงินลงทุนในโครงการที่สำคัญกับหน่วยงานรัฐบาลทั้งในประเทศไทยและต่างประเทศ ซึ่งอยู่ในขั้นตอนของการพัฒนาโครงการ ทั้งนี้ การพัฒนาโครงการดังกล่าวเพื่อให้สามารถดำเนินการได้ตามแผนนั้น ขึ้นอยู่กับสถานการณ์และปัจจัยหลายอย่าง เงินลงทุนในโครงการที่สำคัญในงบการเงินรวมและเฉพาะของบริษัท ณ วันที่ 31 ธันวาคม 2566 มีดังนี้
     + ตามที่กล่าวไว้ในหมายเหตุประกอบงบการเงินข้อ 16.2 บริษัทมีเงินลงทุนในโครงการเหมืองแร่บ๊อกไซต์และโครงการก่อสร้างโรงงานอลูมิน่า ซึ่งเป็นการลงทุนผ่านบริษัทร่วมแห่งหนึ่ง ซึ่งจัดตั้งในสาธารณรัฐประชาธิปไตยประชาชนลาว โดยมีเงินลงทุนในบริษัทร่วมเพื่อลงทุนในโครงการดังกล่าว ลูกหนี้การค้า ลูกหนี้เงินประกันผลงาน และเงินให้กู้ยืมแก่บริษัทร่วมรวมทั้งสิ้น จำนวน 1,216.85 ล้านบาท ทั้งนี้ บริษัทร่วมได้ประทานบัตรการทำเหมืองแร่บ๊อกไซต์จากรัฐบาลสาธารณรัฐประชาธิปไตยประชาชนลาวและได้รับใบรับรองรายงานด้านสิ่งแวดล้อมและสังคม (ESIA Certificate) จากกระทรวงทรัพยากรธรรมชาติและสิ่งแวดล้อม (Ministry of Natural Resources and Environment) ซึ่งฝ่ายบริหารของบริษัทประเมินว่า บริษัทร่วมจะสามารถดำเนินการได้ตามเงื่อนไขที่กำหนด และไม่มีข้อบ่งชี้ของการด้อยค่าเงินลงทุนดังกล่าว
     + ตามที่กล่าวไว้ในหมายเหตุประกอบงบการเงินข้อ 25 บริษัทย่อยแห่งหนึ่งยื่นคำขอประทานบัตรการทำเหมืองใต้ดินประเภทแร่โปแตชในปี 2547 และได้รับอนุญาตประทานบัตรการทำเหมืองดังกล่าวเมื่อวันที่ 23 กันยายน 2565 เพื่อให้สามารถเริ่มดำเนินธุรกิจเหมืองแร่ บริษัทย่อยต้องปฏิบัติตามเงื่อนไขในการออกประทานบัตรและกฎหมายอื่นที่เกี่ยวข้อง บริษัทย่อยมีต้นทุนในการได้มาซึ่งสิทธิในเหมืองแร่โปแตชเป็นจำนวนเงิน 2,293.49 ล้านบาท และมีรายจ่ายในการสำรวจและพัฒนาแหล่งแร่ตั้งพักจำนวน 2,988.35 ล้านบาท ซึ่งฝ่ายบริหารของบริษัทประเมินว่า บริษัทย่อยจะสามารถดำเนินการได้ตามเงื่อนไขที่กำหนด สามารถเริ่มดำเนินธุรกิจเหมืองแร่ได้ตามกำหนดเวลา และไม่มีข้อบ่งชี้ของการด้อยค่าเงินลงทุนดังกล่าว
  2. ตามที่กล่าวไว้ในหมายเหตุประกอบงบการเงินข้อ 26 งบการเงินรวมและเฉพาะของบริษัท ได้รวมค่าใช้จ่ายสัมปทานรอตัดบัญชีต้นทุนโครงการระหว่างพัฒนาโครงการในสาธารณรัฐโมซัมบิก จำนวน 2,688.94 ล้านบาท และ 2,283.47 ล้านบาท ตามลำดับ รายการดังกล่าวเป็นต้นทุนการได้มาซึ่งสิทธิสัมปทานและต้นทุนพัฒนาโครงการก่อสร้างทางรถไฟสำหรับลำเลียงของหนักและโครงการก่อสร้างท่าเรือน้ำลึก ทั้งนี้ บริษัทได้ลงทุนในโครงการดังกล่าวผ่านบริษัทย่อยแห่งหนึ่งในต่างประเทศ ซึ่งได้รับสิทธิสัมปทานจากหน่วยงานรัฐบาลของสาธารณรัฐโมซัมบิก และจัดตั้งบริษัทย่อยในต่างประเทศอีกแห่งหนึ่งเพื่อดำเนินการรับเหมาก่อสร้างโครงการดังกล่าว บริษัทมีเงินลงทุนในบริษัทย่อยและเงินให้กู้ยืมระยะยาวแก่กลุ่มบริษัทย่อยดังกล่าว เพื่อพัฒนาโครงการจำนวนรวม 58.16 ล้านบาท และ 256.29 ล้านบาท ตามลำดับ ทั้งนี้ ความคืบหน้าของโครงการระหว่างพัฒนาดังกล่าว ขึ้นอยู่กับการหาผู้ร่วมลงทุนเพื่อร่วมดำเนินธุรกิจในอนาคต ซึ่งปัจจุบันผู้ร่วมลงทุนกลุ่มหนึ่งอยู่ระหว่างการศึกษาความเป็นไปได้ของโครงการ เพื่อร่วมลงทุนในโครงการต่อไปและการได้รับอนุมัติเงินสนับสนุนโครงการจากสถาบันการเงิน เนื่องจากบริษัทย่อยต้องใช้เงินลงทุนจำนวนมากในการพัฒนาโครงการดังกล่าว อย่างไรก็ตามไม่มีข้อบ่งชี้ของการด้อยค่าเงินลงทุนดังกล่าว

*เรื่องอื่น*

งบแสดงฐานะการเงินรวมและงบการเงินเฉพาะกิจการของบริษัท อิตาเลียนไทย ดีเวล๊อปเมนต์ จำกัดและบริษัทย่อยสำหรับปีสิ้นสุดวันที่ 31 ธันวาคม 2565 ที่แสดงเป็นข้อมูลเปรียบเทียบ ตรวจสอบโดยผู้สอบบัญชีอื่นที่เคยอยู่ในสำนักงานเดียวกับข้าพเจ้า ซึ่งได้เสนอรายงานการตรวจสอบตามรายงานลงวันที่ 28 กุมภาพันธ์ 2566 โดยแสดงความเห็นอย่างมีเงื่อนไขเกี่ยวกับผลกระทบที่อาจเกิดขึ้น (ถ้ามี) ต่อยอดคงเหลือของรายการซึ่งยังไม่สามารถสรุปได้เกี่ยวกับ

1. มูลค่าที่คาดว่าจะได้รับคืนของเงินลงทุนในโครงการระหว่างพัฒนาสำหรับสิทธิในสัมปทาน - โครงการทวาย
2. มูลค่าเงินลงทุนและรายการบัญชีที่เกี่ยวข้องสำหรับส่วนได้เสียในกิจการร่วมค้า และ
3. มูลค่าที่คาดว่าจะได้รับคืนของลูกหนี้การค้าจากรัฐวิสาหกิจแห่งหนึ่ง

และเพิ่มวรรคข้อมูลและเหตุการณ์ที่เน้นเกี่ยวกับเรื่อง

1. เงินลงทุนในโครงการระหว่างพัฒนา ซึ่งการพัฒนาโครงการเพื่อให้สามารถดำเนินการได้ตามแผนนั้น ขึ้นอยู่กับสถานการณ์และปัจจัยหลายอย่าง และ
2. รายได้ของโครงการก่อสร้างกับรัฐวิสาหกิจแห่งหนึ่งของกิจการร่วมค้าในต่างประเทศ ซึ่งอยู่ระหว่างการเรียกชำระและยังไม่สามารถสรุปได้

*ความรับผิดชอบของผู้บริหารและผู้มีหน้าที่ในการกำกับดูแลต่องบการเงินรวมและงบการเงินเฉพาะกิจการ*

ผู้บริหารมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้ โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็น เพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ ผู้บริหารรับผิดชอบในการประเมินความสามารถของกลุ่มกิจการและบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่อง เว้นแต่ผู้บริหารมีความตั้งใจที่จะเลิกกลุ่มกิจการและบริษัท หรือหยุดดำเนินงาน หรือไม่สามารถดำเนินงานต่อเนื่องต่อไปได้

ผู้มีหน้าที่กำกับดูแลมีหน้าทีในการสอดส่องดูแลกระบวนการในการจัดทำรายงานทางการเงินของกลุ่มบริษัทและบริษัท

*ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ*

ข้าพเจ้าเป็นผู้รับผิดชอบในการแสดงความเห็นต่องบการเงินรวมและงบการเงินเฉพาะกิจการดังกล่าวจากการปฏิบัติงานตรวจสอบตามมาตรฐานการสอบบัญชี อย่างไรก็ตามเนื่องจากเรื่องที่กล่าวไว้ในวรรคเกณฑ์ในการ  
ไม่แสดงความเห็น ข้าพเจ้าไม่สามารถหาหลักฐานการสอบบัญชีที่เหมาะสมอย่างเพียงพอเพื่อเป็นเกณฑ์ในการแสดงความเห็นต่องบการเงินรวมและงบการเงินเฉพาะกิจการดังกล่าวได้

ข้าพเจ้ามีความเป็นอิสระจากกลุ่มกิจการและบริษัทตามประมวลจรรยาบรรณของผู้ประกอบวิชาชีพบัญชี รวมถึงมาตรฐานเรื่องความเป็นอิสระที่กำหนดโดยสภาวิชาชีพบัญชีในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ตามประมวลจรรยาบรรณดังกล่าว

**ลักษมี ดีตระกูลวัฒนผล**

ผู้สอบบัญชีรับอนุญาต

ทะเบียนเลขที่ 9056

บริษัท แกรนท์ ธอนตัน จำกัด

กรุงเทพมหานคร

28 มีนาคม 2567